## Program o uređenju tržišta šećera u Republici Hrvatskoj za 1998/99. godinu

### NN 159/1998 (14.12.1998.), Program o uređenju tržišta šećera u Republici Hrvatskoj za 1998/99. godinu

# VLADA REPUBLIKE HRVATSKE

Na temelju članka 30. stavka 2. Zakona o Vladi Republike Hrvatske ("Narodne
novine", broj 101/98), Vlada Republike Hrvatske je na sjednici održanoj
26. studenoga 1998. godine donijela

## **PROGRAM**

### **O UREĐENJU TRŽIŠTA ŠEĆERA U REPUBLICI HRVATSKOJ ZA 1998/99. GODINU**

Članak 1.

Polazeći od strateškog značenja proizvodnje šećera unutar hrvatskog
poljoprivredno-prehrambenog sektora i jednog od najvažnijih općih ciljeva
strategije razvitka hrvatske poljoprivrede koji predmnijeva poticanje učinkovitije
proizvodnje i marketinga poljoprivrednih proizvoda uz prihvatljivu i stabilnu
razinu cijena, na način koji poboljšava dobrobit proizvođača i potrošača,
Vlada Republike Hrvatske ovim Programom o privremenom uređenju tržišta
šećera utvrđuje temeljne okvire nužne za funkcioniranje tržišta šećera
u Republici Hrvatskoj. Program će se primjenjivati na sljedeće proizvode:

|  |  |  |
| --- | --- | --- |
| **Tar.      broj** | **Tarifna      oznaka** | **Naziv** |
| 17.01 |  | Šećer od šećerne trske i šećerne repe i      kemijski čista saharoza, u krutom stanju |
|  | 1701.9  1701.99  1701.991 | - ostalo:    -- ostalo:    --- šećer od šećerne trske ili repe,     rafinirani |

Članak 2.

Program se primjenjuje na sljedeće hrvatske tvornice šećera:

a) IPK Tvornica šećera Osijek

bI) Sladorana d.d., Županja

c) Tvornica šećera Virovitica d.d.

(dalje u tekstu: Tvornice šećera).

Članak 3.

Za Tvornice šećera utvrđuje se godišnja priozvođačka kvota unutar koje
će domaće šećerane proizvoditi i prodavati bijeli šećer na hrvatskom tržištu.
Visinu proizvođačkih kvota i njihov raspored po šećeranama utvrđuju Ministarstvo
poljoprivrede i šumarstva i Ministarstvo gospodarstva na temelju cjelovitih
proizvodno-potrošnih bilanci šećera uzimajući u obzir nominalne kapacitete
pojedinih Tvornica šećera za preradu šećerne repe.

Članak 4.

Za razdoblje primjene ovoga Programa utvrđuje se ukupna proizvođačka
kvota na razini Republike Hrvatske u količini od 146.000 tona sa sljedećim
rasporedom:

- IPK Tvornica šećera Osijek 56.000 tona bijelog šećera

- Sladorana d.d., Županja 45.000 tona bijelog šećera

- Tvornica šećera
Virovitica d.d. 45.000 tona bijelog šećera.

Bijeli šećer iz stavka 1. ovoga članka odnosi se na rafinirani šećer
bez dodatka arome, boje i drugih dodataka, sa sastojkom saharoze od najmanje
99,5% na bazi polimetrijske metode, vezano na sadržaj suhe tvari.

Članak 5.

Programom se također određuju:

- zajamčena cijena bijelog šećera;

- količina bijelog šećera na koju se može, kao i razdoblje u kojem se
može, primijeniti sustav zajamčenih cijena.

Članak 6.

Ukoliko Tvornice šećera na mogu prodati bijeli šećer na domaćem tržištu
po cijeni višoj od zajamčene cijene, Vlada će putem Ministarstva gospodarstva
- Ravnateljstva za robne zalihe (u daljnjem tekstu: Ravnateljstvo) preuzeti
ponuđeni šećer Tvornica šećera po zajamčenim cijenama pod uvjetima utvrđenim
člankom 9. ovoga Programa.

Maksimalna količina koju je Vlada obvezna preuzeti u bilo kojem trenutku
za vrijeme primjene ovoga Programa iznosi jednu dvanaestinu od utvrđene
godišnje proizvođačke kvote. Za svako iduće preuzimanje šećera po zajamčenim
cijenama mora proteći vremensko razdoblje od najmanje 30 dana.

Članak 7.

Zajamčenu cijenu bijelog šećera utvrđuje Vlada Republike Hrvatske na
usklađeni prijedlog Ministarstva poljoprivrede i šumarstva i Ministarstva
gospodarstva na temelju:

- cijene šećerne repe domaćih proizvođača

- proizvodnih troškova u skladu sa uobičajenim tehnološkim normativima
europskih tvornica šećera

- troškova financiranja zaliha prema prosječnim kamatnim stopama.

Članak 8.

Za vrijeme trajanja ovoga Programa utvrđuje se zajamčena cijena za bijeli
šećer sukladno članku 5. ovoga Programa u iznosu 4,00 kune/kg.

Zajamčena cijena za bijeli šećer standardne kakvoće odnosi se na nepakirani
šećer, izravno iz tvornice, natovaren na prijevozno sredstvo po odabiru
kupca.

Članak 9.

Utvrđuje se ukupna količina proizvedenog bijelog šećera Tvornica šećera
na koju se može primijeniti sustav zajamčenih cijena u iznosu od 40.000
tona.

Raspored za Tvornice šećera je sljedeći:

- IPK Tvornica šećera Osijek 15.000 tona šećera

- Sladorana d.d., Županja 12.500 tona šećera

- Tvornica šećera Virovitica d.d. 12.500 tona šećera

Razdoblje u kojem se može primijeniti sustav zajamčenih cijena je od
10. siječnja 1999. godine do 31. kolovoza 1999. godine.

Članak 10.

Ukoliko iz bilo kojih razloga, za utvrđeno vrijeme primjene ovoga Programa,
Tvornice šećera ne budu u mogućnosti ponuditi na domaćem tržištu svu količinu
šećera iz godišnje proizvođačke kvote (iz članka 4. ovoga Programa), Vlada
Republike Hrvatske može intervenirati na tržištu šećera sukladno odredbama
Zakona o državnim robnim zalihama, odnosno Zakona o carinskoj tarifi.

Interventne količine iz stavka 1. ovoga članka mogu samo pokriti nedostajuće
količine iz godišnje proizvođačke kvote iz članka 4. ovoga Programa.

Članak 11.

Ravnateljstvo za robne zalihe moći će prodavati bijeli šećer na domaćem
tržištu iz utvrđene proizvođačke kvote (članak 4. ovoga Programa) u količini
ne većoj od zbroja:

- količina šećera kupljenog od Tvornica šećera na temelju članka 6.
ovoga Programa,

- količina šećera preuzetog od Tvornica šećera na ime podmirenja obveza
prema državnim robnim zalihama i

- interventnih količina iz stavka 2. članka 10. ovoga Programa.

Ravnateljstvo za robne zalihe može prodavati bijeli šećer iz stavka
1. ovoga članka u razdoblju od 15. travnja do 30. rujna 1999. godine.

Prodajna cijena bijelog šećera iz stavka 1. ovoga članka mora biti veća
od zajamčene cijene utvrđene člankom 8. ovoga Programa.

Članak 12.

Tvornice šećera će za vrijeme primjene ovoga Programa prodavati bijeli
šećer iz utvrđene proizvođačke kvote po cijenama višim od zajamčene cijene.

Tvornice šećera neće sklapati nikakve pravne poslove na temelju kojih
bi postojala mogućnost preuzimanja šećera iz kampanje 1998. godine od strane
bilo kojih pravnih ili fizičkih osoba po cijenama nižim od zajamčene cijene
utvrđene člankom 8. ovoga Programa.

Ukoliko se za vrijeme primjene ovoga Programa i u bilo kojoj šećerani
utvrdi kršenje uvjeta iz stavka 1. i 2. ovoga članka, ne mogu se primjenjivati
odredbe ovoga Programa.

Članak 13.

Provedbu ovoga Programa nadzirat će Ministarstvo gospodarstva i Ministarstvo
poljoprivrede i šumarstva.

Članak 14.

Ovaj Program će se primjenjivati za razdoblje od dana njegovog objavljivanja
u Narodnim novinama do 31. kolovoza 1999. godine.

Članak 15.

Ovaj Program objavit će se u "Narodnim novinama".

Klasa: 310-26/98-01/03
Urbroj: 5030116-98-1
Zagreb, 26. studenoga 1998.

Predsjednik
**mr. Zlatko Mateša,** v. r.

Ostalo, NN 159/1998-1955
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)